גיל: ג-ו

**תמיד הכי חשוך לפני עלות השחר..**

נעמה כהן - גולדנברג

יחידה זו היא המשך ללימוד העוסק בעונה בה מתקצרים הימים ובהשפעת החושך על חיינו.   
ההרחבה מאפשרת לעסוק בנושא לא ממקום של גירוש החושך בהכרח, וממקום שיכול להוביל לשינוי ועשייה. כהכנה כדי לבקש מהתלמידים לערוך תצפית זריחה – לקום מוקדם ולהסתכל על הבדלי האור בחוץ אפילו לנסות לצייר את הצבעים בצבעי עיפרון.   
  
בתלמוד הירושלמי מובא המדרש הבא (מעובד ממסכת יומא פרק ג'):  
רבי חייא רובא ורבי שמעון בן חלפתא היו מהלכין בבקעת ארבל.  
ראו אילת השחר שבקע אורה.  
אמר רבי חייא רובה לרבי שמעון בן חלפתא: "כך היא גאולתן של ישראל בתחילה קימעא קימעא כל שהיא הולכת היא הולכת ומאירה"

על האגדה הזו כותב מדרש שוחר טוב:  
בלילה אף על פי שהוא לילה – יש אור הלבנה והכוכבים והמזלות.  
ואימתי הוא חשך? בעלות השחר!   
הלבנה נכנסת והכוכבים נכנסים והמזלות הולכים להם – אותה שעה אין חשך גדול ממנו ואותה שעה הקדוש ברוך הוא עונה לעולם ומלואו ומעלה את השחר מתוך החושך ומאיר לעולם. איילת השחר, כשאורה בוקע לעלות – בתחילה היא באה קמעא קמעא, ואחר כך היא מנפצת ובאה, ואחר כך היא פרה ורבה, ואחר כך היא משבחת והולכת.

שני המדרשים מתארים את החושך הגדול של לפני עלות השחר, ומנחמים בהבטחה שאיילת השחר תאיר את העולם. ההקבלה בין מעגל היום ומעגל השנה (בו עסקנו בחברותא) ברורה. כמובן שאפשר לעסוק בבחירה להוסיף אור בחנוכייה ולא להמעיט – "הולך ומוסיף - הולך ופוחת.."

הצעות לשיח:  
כיצד משפיע עלינו החושך? איזו תחושה הוא מייצר?   
האם הכוונה היא רק לחושך פיזי?  
מה הכוונה של המדרש – אותה שעה אין חושך גדול ממנו?   
למה מקבילה תחושה זו בחייו של האדם?   
מה מציע המדרש לאדם השרוי בחשכה?   
מה ניתן לעשות כדי לפוגג את התחושה הזו?   
כיצד אנחנו יכולים לשנות ולהכניס אור? (לאו דווקא פיזי)

**זה קורה לי תמיד /** זאב

לא יהיה ניצחון של האור על החושך,

כל עוד לא נעמוד על האמת הפשוטה,

שבמקום להילחם בחושך יש להגביר את האור*.*

*א.ד. גורדון*

יום יום  
עורב יום  
וכוכבי השמים עולם במרום.  
אך תמיד –  
יש הכוכב האחד שנגלה לי פתאום.  
זה קורה לי תמיד,  
זה קורה לי יום-יום,  
אך נפעם הלב לכוכב האחד שנגלה לי  
פתאום.

אפל ליל עובר,  
אור בוקר זוהר,  
משחר עד ערב, תמיד, בכל יום,  
אך תמיד –   
אור-שולֵי-רקיע-עם-שחר נגלה לי פתאום.  
זה קורה לי תמיד,  
זה קורה לי יום-יום,  
אך כל תקווה אנוש יש בזוהר הנגלה לי   
פתאום.

כיצד מתמודד זאב עם האפלה ואיך מציע לנו גורדון לנצח את החושך?